Απόφαση αριθ. 2/2003 της μεικτής επιτροπής γεωργίας που έχει συσταθεί με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων

της 21ης Οκτωβρίου 2003

για τη σύσταση των ομάδων εργασίας και την έγκριση των εντολών των ομάδων αυτών

(2003/809/ΕΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη τη συμφωνία μεταξύ της Ευρωπαϊκής Κοινότητας, αφενός, και της Ελβετικής Συνομοσπονδίας, αφετέρου, σχετικά με τις συναλλαγές γεωργικών προϊόντων (στο εξής "συμφωνία"), και ιδίως το άρθρο 6 παράγραφος 7,

Εκτιμώντας τα ακόλουθα:

Η συμφωνία αυτή άρχισε να ισχύει την 1η Ιουνίου 2002,

ΑΠΟΦΑΣΙΖΕΙ:

Άρθρο μόνο

Στο πλαίσιο της συμφωνίας συστήνονται οι ακόλουθες ομάδες εργασίας:

- ομάδα εργασίας για τα "φυτοϋγειονομικά θέματα",

- ομάδα εργασίας για τη "διατροφή των ζώων",

- ομάδα εργασίας για τους "σπόρους προς σπορά",

- ομάδα εργασίας για τα "αμπελοοινικά προϊόντα",

- ομάδα εργασίας για τα "αλκοολούχα ποτά",

- ομάδα εργασίας για τα "βιολογικά προϊόντα",

- ομάδα εργασίας για τα "οπωροκηπευτικά",

- ομάδα εργασίας για τις "ΠΟΠ και ΠΓΕ",

- ομάδα εργασίας για τα "τυριά και γιαούρτια",

- ομάδα εργασίας για τη "διεύρυνση".

Οι αντίστοιχες εντολές των εν λόγω ομάδων εργασίας περιλαμβάνονται στο παράρτημα της παρούσας απόφασης.

Για τη μεικτή επιτροπή γεωργίας

Οι προϊστάμενοι αντιπροσωπείας

Υπεγράφη στη Βρυξέλλες, στις 21 Οκτωβρίου 2003.

Για την Ελβετική Συνομοσπονδία

Christian Häberli

Για την Ευρωπαϊκή Κοινότητα

Aldo Longo

Για τη γραμματεία της μεικτής επιτροπής γεωργίας

Remigi Winzap

ΠΑΡΑΡΤΗΜΑ

Ομάδα εργασίας για τα "φυτοϋγειονομικά θέματα"

Βάση της συμφωνίας (παράρτημα 4)

Το άρθρο 10 του παραρτήματος 4 σχετικά με το φυτοϋγειονομικό τομέα.

Εντολή της ομάδας εργασίας σύμφωνα με τα άρθρα 3, 5, 8 και 10

1. Αξιολογεί τις συνέπειες για το παράρτημα 4 της συμφωνίας από τις τροποποιήσεις της νομοθεσίας όσον αφορά τα φυτοϋγειονομικά μέτρα ενόψει της πρότασης για ενδεχόμενη τροποποίηση των σχετικών προσαρτημάτων (άρθρο 3).

2. Προτείνει, με βάση τις σχετικές ορθές πρακτικές, το ποσοστό ελέγχου στα σύνορα των αποστολών φυτικών προϊόντων που αποτελούν αντικείμενο δειγματοληπτικών φυτοϋγειονομικών ελέγχων και να προτείνει τη μείωση του ποσοστού αυτού (άρθρο 5).

3. Προτείνει τη διαδικασία για τους κοινούς ελέγχους στα σύνορα (άρθρο 8).

4. Εξετάζει οποιοδήποτε θέμα αφορά το παράρτημα 4 και την εφαρμογή του· να εξετάζει περιοδικά την εξέλιξη των εσωτερικών νομοθετικών και κανονιστικών διατάξεων των δύο μερών και να διατυπώνει προτάσεις ενόψει της προσαρμογής και της ενημέρωσης των προσαρτημάτων του παραρτήματος 4 (άρθρο 10).

Ομάδα εργασίας για τη "διατροφή των ζώων"

Βάση της συμφωνίας (παράρτημα 5)

Άρθρο 11 του παραρτήματος 5 σχετικά με τη διατροφή των ζώων.

Εντολή της ομάδας εργασίας σύμφωνα με το άρθρο 11

1. Εξετάζει οποιοδήποτε θέμα αφορά το παράρτημα 5 και την εφαρμογή του.

2. Εξετάζει περιοδικά την εξέλιξη των εσωτερικών νομοθετικών και κανονιστικών διατάξεων των δύο μερών.

3. Διατυπώνει προτάσεις ενόψει της προσαρμογής και της ενημέρωσης των προσαρτημάτων του παραρτήματος 5.

Ομάδα εργασίας για τους "σπόρους προς σπορά"

Βάση της συμφωνίας (παράρτημα 6)

Άρθρο 9 του παραρτήματος 6 σχετικά με τον τομέα των σπόρων προς σπορά.

Εντολή της ομάδας εργασίας σύμφωνα με τα άρθρα 5, 8 και 9

1. Διαβουλεύσεις για τεχνικά θέματα ενόψει της αξιολόγησης των στοιχείων στα οποία βασίζεται η αποδοχή μιας ποικιλίας και συνεργασία στο θέμα της εγγραφής σε κατάλογο των ποικιλιών (άρθρο 5).

2. Συγκριτικές δοκιμές στα μέρη (άρθρο 8).

3. Οποιοδήποτε θέμα αφορά το παράρτημα 6 και την εφαρμογή του· εξετάζει περιοδικά την εξέλιξη των εσωτερικών νομοθετικών και κανονιστικών διατάξεων των δύο μερών και διατυπώνει προτάσεις ενόψει της προσαρμογής και της ενημέρωσης των προσαρτημάτων του παραρτήματος 6 (άρθρο 9).

Ομάδα εργασίας για τα "αμπελοοινικά προϊόντα"

Βάση της συμφωνίας (παράρτημα 7)

Άρθρο 27 του παραρτήματος 7 σχετικά με την εμπορία των αμπελοοινικών προϊόντων.

Εντολή της ομάδας εργασίας σύμφωνα με το άρθρο 27

1. Εξετάζει περιοδικά την εξέλιξη των εσωτερικών νομοθετικών και κανονιστικών διατάξεων των μερών στους τομείς που καλύπτονται από το παράρτημα 7.

2. Διατυπώνει ιδίως προτάσεις τις οποίες υποβάλει στη μεικτή επιτροπή ενόψει της προσαρμογής και της ενημέρωσης των προσαρτημάτων του παραρτήματος 7 και, ενδεχομένως, προτάσεις για την προσαρμογή του ίδιου του παραρτήματος.

Ομάδα εργασίας για τα "αλκοολούχα ποτά"

Βάση της συμφωνίας (παράρτημα 8)

Άρθρο 17 του παραρτήματος 8 σχετικά με την αμοιβαία αναγνώριση και την προστασία των ονομασιών στον τομέα των αλκοολούχων ποτών και των αρωματικών ποτών με βάση τον οίνο.

Εντολή της ομάδας εργασίας σύμφωνα με το άρθρο 17

1. Εξετάζει όλα τα ζητήματα που τίθενται από την εφαρμογή του παραρτήματος 8.

2. Συγκεκριμένα, η ομάδα μπορεί να υποβάλει συστάσεις στη μεικτή επιτροπή για να ενισχυθεί η υλοποίηση των στόχων του παραρτήματος 8 και, ενδεχομένως, προτάσεις για την προσαρμογή του ίδιου του παραρτήματος.

Ομάδα εργασίας για τα "βιολογικά προϊόντα"

Βάση της συμφωνίας (παράρτημα 9)

Άρθρο 8 του παραρτήματος 9 σχετικά με τα γεωργικά προϊόντα και τα τρόφιμα που παρασκευάζονται σύμφωνα με το βιολογικó τρόπο παραγωγής.

Εντολή της ομάδας εργασίας σύμφωνα με το άρθρο 8

1. Εξετάζει κάθε θέμα που αφορά το παράρτημα 9 και την εφαρμογή του.

2. Εξετάζει περιοδικά την εξέλιξη των αντίστοιχων νομοθετικών και κανονιστικών διατάξεων των συμβαλλόμενων μερών στους τομείς που καλύπτει το παράρτημα 9. Η ομάδα είναι ειδικότερα αρμόδια:

- να επαληθεύει την ισοδυναμία των νομοθετικών και κανονιστικών διατάξεων των μερών με σκοπό την εισαγωγή τους στο προσάρτημα 1,

- να συνιστά στην επιτροπή, εάν είναι αναγκαίο, την εισαγωγή, στο προσάρτημα 2 των λεπτομερειών εφαρμογής που είναι αναγκαίες για να εξασφαλισθεί η συνοχή κατά την εφαρμογή των νομοθετικών και κανονιστικών διατάξεων που αναφέρονται στο παρόν παράρτημα στα αντίστοιχα εδάφη των μερών,

- να συνιστά στην επιτροπή την επέκταση του πεδίου εφαρμογής του παρόντος παραρτήματος και σε άλλα προϊόντα εκτός από εκείνα που αναφέρονται στο άρθρο 2 παράγραφος 1.

Ομάδα εργασίας για τα "οπωροκηπευτικά"

Βάση της συμφωνίας (παράρτημα 10)

Άρθρο 6 του παραρτήματος 10 σχετικά με την αναγνώριση των ελέγχων συμμόρφωσης προς τις εμπορικές περιγραφές για τα νωπά οπωροκηπευτικά.

Εντολή της ομάδας εργασίας σύμφωνα με το άρθρο 6

1. Εξετάζει κάθε θέμα που αφορά το παράρτημα 10 και την εφαρμογή του. Εξετάζει περιοδικά την εξέλιξη των εσωτερικών νομοθετικών και κανονιστικών διατάξεων των μερών στους τομείς που καλύπτει το παράρτημα 10.

2. Διατυπώνει ιδίως προτάσεις τις οποίες υποβάλει στην μεικτή επιτροπή ενόψει της προσαρμογής και της ενημέρωσης του προσαρτήματος του παραρτήματος 10.

3. Εξετάζει τακτικά τις εξελίξεις της αγοράς, ιδίως το διμερές εμπόριο οπωροκηπευτικών, και κάθε θέμα ενδιαφέροντος της ομάδας σχετικό με τον τομέα οπωροκηπευτικών.

4. Μπορεί να προσλαμβάνει εξωτερικούς εμπειρογνώμονες εάν αυτό κρίνεται απαραίτητο για την εκπλήρωση της εντολής της.

Ομάδα εργασίας για τα "τυριά και γιαούρτια"

Βάση της συμφωνίας (παραρτήματα 2 και 3)

Το παράρτημα 2 (παραχωρήσεις της Κοινότητας) στο μέτρο που αφορά τα γιαούρτια και το παράρτημα 3 (παραχωρήσεις σχετικά με τα τυριά), σημεία 3 έως 5.

Εντολή της ομάδας εργασίας

1. Να αξιολογεί τους όρους της αγοράς καθώς και τις αμοιβαίες συναλλαγές τυριού και γαλακτοκομικών προϊόντων.

2. Να εξετάζει περιοδικά και αμοιβαία την εξέλιξη των νομικών και διοικητικών διατάξεων και να διασφαλίζει την τακτική ανταλλαγή πληροφοριών.

3. Να εξετάζει το σύστημα κατανομής των ποσοστώσεων για το γιαούρτι και το τυρί.

4. Να διατυπώνει προτάσεις για να διευκολυνθούν οι λεπτομέρειες των εμπορικών συναλλαγών και ενδεχομένως να υποβάλλει προτάσεις στη μεικτή επιτροπή.

Ομάδα εργασίας για τις "ΠΟΠ και ΠΓΕ"

Βάση της συμφωνίας

Κοινή δήλωση στον τομέα της προστασίας των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (προσάρτημα Δ της συμφωνίας).

Εντολή της ομάδας εργασίας

Σύμφωνα με την προαναφερθείσα δήλωση, τα μέρη προβλέπουν να συμπεριληφθούν οι διατάξεις σχετικά με την αμοιβαία προστασία των ΠΟΠ και των ΠΓΕ. Προβλέπεται να πραγματοποιηθεί η ενσωμάτωση των διατάξεων αυτών όταν θα έχει ολοκληρωθεί η εφαρμογή του άρθρου 17 (απλουστευμένη διαδικασία) του κανονισμού (ΕΟΚ) αριθ. 2081/92 για την Κοινότητα με τη σημερινή της σύνθεση. Εν τω μεταξύ, η μεικτή επιτροπή ενημερώνεται τακτικά για την πρόοδο των σχετικών εργασιών.

Συνεπώς, προτείνεται η κατάρτιση ομάδας εργασίας, σε διερευνητική βάση, ενόψει της αμοιβαίας προστασίας των ΠΟΠ και των ΠΓΕ. Η εν λόγω ομάδα εργασίας για τις ΠΟΠ και τις ΠΓΕ εξετάζει κάθε θέμα που αφορά την εφαρμογή της αμοιβαίας προστασίας των ΠΟΠ και των ΠΓΕ, και τις συνέπειες επί των διεθνών συμφωνιών, και διασφαλίζει την ανταλλαγή πληροφοριών που είναι απαραίτητες για την εφαρμογή αυτή.

Ομάδα εργασίας για τη "διεύρυνση"

Βάση της συμφωνίας

Άρθρα 11 και 16 της συμφωνίας.

Εντολή της ομάδας εργασίας

Η ομάδα συνίσταται προσωρινά για να εξετάσει τις συνέπειες από τη διεύρυνση της Ευρωπαϊκής Ένωσης ενόψει της ενδεχόμενης προσαρμογής της συμφωνίας λόγω της διεύρυνσης και επεξεργάζεται συστάσεις για τη μεικτή επιτροπή. Αυτό αφορά ιδίως τις επιπτώσεις στις διμερείς συναλλαγές των γεωργικών προϊόντων, τα παραρτήματα σχετικά με τις δασμολογικές παραχωρήσεις (παραρτήματα 1 έως 3), τα παραρτήματα σχετικά με τη μείωση των τεχνικών εμποδίων στις εμπορικές συναλλαγές [παραρτήματα 3 έως 10(1)], καθώς και τη διατύπωση πρότασης για οποιοδήποτε άλλο σχετικό μέτρο ώστε να ληφθεί υπόψη η διεύρυνση στο πλαίσιο των διμερών σχέσεων στον τομέα της γεωργίας.

(1) Το παράρτημα 11 σχετικά με τα υγειονομικά και ζωοτεχνικά μέτρα που εφαρμόζονται στο εμπόριο ζώντων ζώων και ζωικών προϊόντων, εξαρτάται από τη μεικτή κτηνιατρική επιτροπή.